CELEX: 32012D0711
Language: mt
Date: 2012-11-19 00:00:00
Title: Deċiżjoni tal-Kunsill 2012/711/PESK tad- 19 ta’ Novembru 2012 dwar appoġġ għall-attivitajiet tal-Unjoni sabiex issir promozzjoni, fost pajjiżi terzi, tal-kontroll tal-esportazzjoni ta’ armi u tal-prinċipji u l-kriterji tal-Pożizzjoni Komuni 2008/944/PESK

20.11.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 321/62
            
         DEĊIŻJONI TAL-KUNSILL 2012/711/PESK
   tad-19 ta’ Novembru 2012
   dwar appoġġ għall-attivitajiet tal-Unjoni sabiex issir promozzjoni, fost pajjiżi terzi, tal-kontroll tal-esportazzjoni ta’ armi u tal-prinċipji u l-kriterji tal-Pożizzjoni Komuni 2008/944/PESK
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, b’mod partikolari l-Artikoli 26(2) u 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:
   
               (1)
            
            
               L-Istrateġija Ewropea ta’ Sigurtà adottata minn Kapijiet ta’ Stat u Gvern fit-12 ta’ Diċembru 2003 tiddeskrivi ħames sfidi ewlenin li jridu jiġu indirizzati mill-Unjoni fl-ambjent ta’ wara l-Gwerra Bierda: it-terroriżmu, il-proliferazzjoni tal-armi ta’ qerda massiva, il-konflitti reġjonali, il-falliment tal-Istat u l-kriminalità organizzata. Il-konsegwenzi taċ-ċirkolazzjoni mhux ikkontrollata ta’ armi konvenzjonali huma ċentrali għal erba’ minn dawn il-ħames sfidi. L-Istrateġija tissottolinja l-importanza ta’ kontrolli ta’ esportazzjoni biex tiġi kkontrolata l-proliferazzjoni.
            
         
               (2)
            
            
               Fil-5 ta’ Ġunju 1998, l-Unjoni adottat Kodiċi ta’ Kondotta dwar l-Esportazzjoni tal-Armi li huwa politikament vinkolanti u li jistabbilixxi kriterji komuni biex jiġi regolat il-kummerċ legali tal-armi konvenzjonali. Il-Kodiċi ġie aġġornat regolarment.
            
         
               (3)
            
            
               L-Istrateġija tal-UE għall-ġlieda kontra l-akkumulazzjoni u traffikar illeċiti ta’ armi żgħar u armamenti ħfief (SALW) u l-munizzjon tagħhom, adottata mill-Kunsill Ewropew fil-15 u fis-16 ta’ Diċembru 2005, tipprevedi li l-Unjoni, kemm f’livell reġjonali kif ukoll f’livell internazzjonali, tappoġġa t-tisħiħ tal-kontrolli fuq l-esportazzjoni u l-promozzjoni tal-kriterji tal-Kodiċi ta’ Kondotta dwar l-Esportazzjoni ta’ Armi billi, inter alia, tgħin lil pajjiżi terzi jabbozzaw leġislazzjoni nazzjonali rilevanti u tippromwovi miżuri għat-titjib tat-trasparenza.
            
         
               (4)
            
            
               Il-Kodiċi ta’ Kondotta dwar l-Esportazzjoni ta’ Armi ġie sostitwit fit-8 ta’ Diċembru 2008 bil-Pożizzjoni Komuni tal-Kunsill 2008/944/PESK (1) li hija legalment vinkolanti u li tipprovdi regoli komuni li jirregolaw il-kontroll tal-esportazzjoni ta’ teknoloġija u tagħmir militari. Il-Pożizzjoni Komuni 2008/944/PESK tistabbilixxi tmien kriterji li fuqhom għandhom jiġu vvalutati l-applikazzjonijiet għall-esportazzjoni ta’ armi konvenzjonali. Hija tinkludi wkoll mekkaniżmu ta’ notifika u konsultazzjoni għal ċaħdiet ta’ esportazzjoni tal-armi, u miżuri ta’ trasparenza bħall-pubblikazzjoni annwali ta’ rapport annwali tal-UE dwar l-esportazzjoni tal-armi.
            
         
               (5)
            
            
               F’konformità mal-Artikolu 7 tal-Pożizzjoni Komuni 2008/944/PESK u sabiex tiġi mmassimizzata l-effikaċja tal-Pożizzjoni Komuni, l-Istati Membri qablu li jaħdmu fi ħdan il-qafas tal-Politika Estera u ta’ Sigurtà Komuni (PESK) biex jirrinfurzaw il-kooperazzjoni tagħhom u jippromwovu l-konverġenza tagħhom fil-qasam tal-esportazzjoni ta’ teknoloġija u tagħmir militari. Il-prinċipji u l-kriterji tal-Pożizzjoni Komuni 2008/944/PESK ġew appoġġati uffiċjalment minn diversi pajjiżi terzi.
            
         
               (6)
            
            
               L-Artikolu 11 tal-Pożizzjoni Komuni 2008/944/PESK jistipula li l-Istati Membri għandhom jagħmlu ħilithom kollha biex jinkoraġġixxu Stati oħra li jesportaw l-armi biex japplikaw il-kriterji kontenuti fil-Pożizzjoni Komuni.
            
         
               (7)
            
            
               L-Unjoni u l-Istati Membri tagħha huma marbuta bil-kunfidenzjalità fl-iskambju ta’ informazzjoni tagħhom dwar il-politika ta’ esportazzjoni tal-armi, b’mod partikolari ma pajjiżi terzi benefiċjarji.
            
         
               (8)
            
            
               Fis-6 ta’ Diċembru 2006, l-Assemblea Ġenerali tan-Nazzjonijet Uniti (NU), bl-appoġġ tal-Istati Membri kollha tal-Unjoni Ewropea, adottat ir-Riżoluzzjoni 61/89, intitolata “Lejn trattat dwar il-kummerċ tal-armi: l-istabbiliment ta’ standards internazzjonali komuni għall-importazzjoni, l-esportazzjoni u t-trasferiment ta’ armi konvenzjonali’, biex b’hekk tat bidu b’mod formali għall-proċess tan-NU għan-negozjati ta’ Trattat dwar il-Kummerċ tal-Armi.
            
         
               (9)
            
            
               Fit-12 ta’ Jannar 2010, l-Assemblea Ġenerali tan-NU, bl-appoġġ tal-Istati Membri kollha tal-Unjoni Ewropea, adottat ir-Riżoluzzjoni 64/48, intitolata “It-Trattat dwar il-Kummerċ tal-Armi”, filwaqt li sejħet il-Konferenza tan-NU dwar it-Trattat dwar il-Kummerċ tal-Armi biex tiltaqa’ għal erba’ ġimgħat konsekuttivi fl-2012 biex telabora strument legalment vinkolanti dwar standards internazzjonali komuni li jkunu l-ogħla possibbli għat-trasferiment tal-armi konvenzjonali.
            
         
               (10)
            
            
               Waqt li l-Konferenza tan-NU dwar it-Trattat dwar il-Kummerċ tal-Armi ta’ Lulju 2012 ma rnexxiliex tlħaq qbil dwar it-test finali tat-Trattat, hija madankollu għamlet progress konsiderevoli kif rifless fl-abbozz ta’ test tat-Trattat ippreżentat mill-Presidenza tal-Konferenza tas-26 ta’ Lulju 2012. L-Unjoni tappoġġa bis-sħiħ it-tlestija rapida tan-negozjati lejn il-bidu tal-2013 billi sejħet Konferenza iqsar finali tan-NU dwar it-Trattat dwar il-Kmmerċ tal-Armi taħt l-istess regoli bħal dawk segwiti fl-ewwel Konferenza, sabiex tikkonkludi n-negozjati dwar it-Trattat abbażi tal-abbozz ta’ test tal-Presidenza tas-26 ta’ Lulju 2012.
            
         
               (11)
            
            
               Il-Kunsill adotta, fl-2005, 2006, 2007, 2010 u 2012, konklużjonijiet b’appoġġ għan-negozjat ta’ Trattat dwar il-Kummerċ tal-Armi, li jissottolinja l-importanza tal-kooperazzjoni f’dan il-proċess ma’ Stati oħra u organizzazzjonijiet reġjonali oħra.
            
         
               (12)
            
            
               Fis-17 ta’ Marzu 2008, il-Kunsill adotta l-Azzjoni Konġunta tal-Kunsill 2008/230/PESK dwar appoġġ għall-attivitajiet tal-Unjoni sabiex issir promozzjoni tal-kontroll ta’ armi għall-esportazzjoni u l-prinċipji u l-kriterji tal-Kodiċi ta’ Kondotta tal-UE dwar l-Esportazzjoni tal-Armi bejn pajjiżi terzi (2). Fil-qafas tal-Azzjoni Konġunta, ġiet organizzata serje ta’ erba’ seminars reġjonali għall-pajjiżi tal-Ewropa tax-Xlokk, tal-Ewropa tal-Lvant u l-Kawkasu tan-Nofsinhar, u tal-Afrika ta’ Fuq.
            
         
               (13)
            
            
               Fit-22 ta’ Diċembru 2009, il-Kunsill adotta d-Deċiżjoni 2009/1012/PESK dwar appoġġ għall-attivitajiet tal-UE għall-promozzjoni tal-kontroll tal-esportazzjoni ta’ armi u l-prinċipji u l-kriterji tal-Pożizzjoni Komuni 2008/944/PESK fost pajjiżi terzi (3). Fil-qafas tad-Deċiżjoni 2009/1012/PESK, ġiet organizzata serje ta’ ħames seminars reġjonali għall-pajjiżi tal-Ewropa tax-Xlokk, l-Ewropa tal-Lvant u l-Kawkasu tan-Nofsinhar, u għall-Afrika ta’ Fuq. Id-Deċiżjoni 2009/1012/PESK ipprevediet ukoll l-organizzazzjoni ta’ erba’ żjarat ta’ studju għall-pajjiżi kandidati tal-UE, ospitati mill-Istati Membri.
            
         
               (14)
            
            
               Matul l-aħħar snin, l-Unjoni pprovdiet assistenza biex jitjiebu l-kontrolli fuq l-esportazzjoni tal-merkanzija b’użu doppju f’pajjiżi terzi, fil-qafas ta’ proġetti mwettqa taħt strumenti finanzjarji tal-UE barra l-baġit tal-PESK.
            
         
               (15)
            
            
               L-Uffiċċju Federali Ġermaniż tal-Ekonomija u l-Kontroll tal-Esportazzjoni (minn hawn ’il quddiem “BAFA”) ġie fdat mill-Kunsill bl-implimentazzjoni teknika tad-Deċiżjoni 2009/1012/PESK u f’Jannar 2012 iffinalizza b’suċċess l-organizzazzjoni tal-attivitajiet kollha previsti fiha. Il-BAFA ġie identifikat bħala aġenzija ta’ implimentazzjoni tal-proġetti ffinanzjati mill-UE għall-kontrolli tal-esportazzjoni tal-merkanzija b’użu doppju taħt l-Istrument għall-Istabbiltà. Fuq dan l-isfond, l-għażla tal-BAFA bħala l-aġenzija ta’ implimentazzjoni ta’ attivitajiet tal-Unjoni fil-qasam tal-kontroll tal-esportazzjoni hija ġustifikata mill-esperjenza stabbilita, kwalifiki u ħila esperta meħtieġa tiegħu relatati mal-implimentazzjoni tal-acquis rilevanti tal-Unjoni u l-promozzjoni tiegħu fir-rigward ta’ pajjiżi terzi u ser isaħħaħ il-kontinwità u l-koerenza ġenerali tal-assistenza tal-Unjoni f’dan il-qasam,
            
         ADOTTA DIN ID-DEĊIŻJONI:
   Artikolu 1
   1.   Għall-fini tal-promozzjoni tal-paċi u s-sigurtà u f’konformità mal-Istrateġija ta’ Sigurtà tagħha, l-Unjoni għandha ssegwi l-objettivi li ġejjin:
   
               (a)
            
            
               il-promozzjoni ta’ kontrolli mtejba fuq l-esportazzjoni tal-armi minn pajjiżi terzi f’konformità mal-prinċipji stabbiliti fil-Pożizzjoni Komuni 2008/944/PESK, u t-tiftix ta’ komplementarjetà u sinerġiji mal-proġetti ta’ assistenza tal-Unjoni fil-qasam tal-kontrolli fuq l-esportazzjoni tal-merkanzija b’użu doppju;
            
         
               (b)
            
            
               l-appoġġ għal sforzi ta’ pajjiżi terzi f’livell nazzjonali u reġjonali biex il-kummerċ tal-armi konvenzjonali jkun aktar responsabbli u trasparenti.
            
         2.   L-Unjoni għandha ssegwi l-objettivi msemmija fil-paragrafu 1 permezz tal-attivitajiet proġettwali li ġejjin:
   
               (a)
            
            
               tkomplija tal-promozzjoni, fost il-pajjiżi terzi, tal-kriterji u l-prinċipji tal-Pożizzjoni Komuni 2008/944/PESK, abbażi tal-kisbiet li saru permezz tal-implimentazzjoni tad-Deċiżjoni 2009/1012/PESK u l-Azzjoni Konġunta 2008/230/PESK;
            
         
               (b)
            
            
               assistenza għal pajjiżi terzi fl-abbozzar, l-aġġornar u l-implimentazzjoni, kif ikun meħtieġ, ta’ miżuri leġislattivi u amministrattivi rilevanti li jimmiraw biex jistabbilixxu ta’ sistema effettiva tal-kontrolli fuq l-esportazzjoni ta’ armi konvenzjonali;
            
         
               (c)
            
            
               assistenza għal pajjiżi fit-taħriġ ta’ uffiċjali tal-liċenzjar u l-infurzar biex tiġi żgurata implimentazzjoni u infurzar adegwati tal-kontrolli fuq l-esportazzjoni tal-armi;
            
         
               (d)
            
            
               promozzjoni ta’ trasparenza u responsabbiltà fil-kummerċ internazzjonali tal-armi, inkluż permezz ta’ appoġġ għall-miżuri nazzjonali u reġjonali biex jippromwovu t-trasparenza u l-iskrutinju adatt fl-esportazzjoni ta’ armi konvenzjonali;
            
         
               (e)
            
            
               inkoraġġiment lill-pajjiżi terzi biex jappoġġaw l-elaborazzjoni u l-implimentazzjoni ta’ Trattat dwar il-Kummerċ tal-Armi li jkun legalment vinkolanti u li jistabbilixxi standards komuni għall-kummerċ dinji ta’ armi konvenzjonali.
            
         Deskrizzjoni dettaljata tal-attivitajiet proġettwali msemmija f’dan il-paragrafu tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (minn hawn ‘il quddiem ir-“Rappreżentant Għoli”) għandu jkun responsabbli għall-implimentazzjoni ta’ din id-Deċiżjoni.
   2.   L-implimentazzjoni teknika tal-attivitajiet proġettwali msemmija fl-Artikolu 1(2) għandha ssir mill-BAFA.
   3.   Il-BAFA għandu jwettaq il-kompiti tiegħu taħt ir-responsabbiltà tar-Rappreżentant Għoli. Għal dan l-għan, ir-Rappreżentant Għoli għandu jidħol fl-arranġamenti meħtieġa mal-BAFA.
   Artikolu 3
   1.   L-ammont finanzjarju ta’ referenza għall-implimentazzjoni tal-attivitajiet proġettwali msemmija fl-Artikolu 1(2) għandu jkun ta’ EUR 1 860 000.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat f’konformità mal-proċeduri u r-regoli applikabbli għall-baġit tal-Unjoni.
   3.   Il-Kummissjoni għandha tissorvelja l-amministrazzjoni tajba tal-infiq tal-ammont finanzjarju ta’ referenza msemmi fil-paragrafu 1. Għal dan il-għan, hija għandha tikkonkludi ftehim ta’ finanzjament mal-BAFA. Il-ftehim għandu jistipula li l-BAFA għandu jiżgura l-viżibbiltà tal-kontribuzzjoni tal-Unjoni, adatta skont id-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 malajr kemm jista’ jkun wara d-dħul fis-seħħ ta’ din id-Deċiżjoni. Hija għandha tinforma lill-Kunsill bi kwalunkwe diffikultà f’dak il-proċess u bid-data tal-konklużjoni tal-ftehim ta’ finanzjament.
   Artikolu 4
   Ir-Rappreżentant Għoli għandu jirrapporta lill-Kunsill dwar l-implimentazzjoni ta’ din id-Deċiżjoni abbażi ta’ rapporti regolari mħejjijin mill-BAFA. Dawn ir-rapporti għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni għandha tirrapporta dwar l-aspetti finanzjarji tal-implimentazzjoni tal-attivitajiet proġettwali kif msemmi fl-Artikolu 1(2).
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tiskadi 24 xahar wara d-data tal-konklużjoni tal-ftehim ta’ finanzjament imsemmi fl-Artikolu 3(3), jew sitt xhur wara d-data tal-adozzjoni tagħha jekk ebda ftehim ta’ finanzjament ma jkun ġie konkluż f’dak il-perijodu.
   
      Magħmul fi Brussell, id-19 ta’ Novembru 2012.
      
         
            Għall-Kunsill
         
         
            Il-President
         
         C. ASHTON
      
   
   
      (1)  ĠU L 335, 31.12.2008, p. 99.
   
      (2)  ĠU L 75, 18.3.2008, p. 81.
   
      (3)  ĠU L 348, 29.12.2009, p. 16.
   
      ANNESS
      
         L-ATTIVITAJIET PROĠETTWALI MSEMMIJA FL-ARTIKOLU 1(2)
      
      1.   Objettivi
      
      L-objettivi ta’ din id-Deċiżjoni huma l-promozzjoni ta’ kontrolli mtejba fuq l-esportazzjoni tal-armi minn pajjiżi terzi u l-appoġġ ta’ sforzi ta’ pajjiżi terzi f’livell nazzjonali u f’livell reġjonali biex il-kummerċ internazzjonali tal-armi konvenzjonali isir aktar responsabbli u trasparenti. Dawn l-objettivi għandhom jitwettqu f’konformità mal-prinċipji stabbiliti fil-Pożizzjoni Komuni 2008/944/PESK u t-tiftix ta’ komplementarjetà u sinerġiji mal-proġetti ta’ assistenza tal-Unjoni fil-qasam tal-kontrolli fuq l-esportazzjoni tal-merkanzija b’użu doppju.
      Sabiex jinkisbu l-objettivi msemmija hawn fuq l-Unjoni għandha tkompli l-promozzjoni tal-kriterji u l-prinċipji tal-Pożizzjoni Komuni 2008/944/PESK, abbażi tal-kisbiet li saru permezz tal-implimentazzjoni tad-Deċiżjoni 2009/1012/PESK u l-Azzjoni Konġunta 2008/230/PESK. Għal dan l-għan, għandha tiġi pprovduta assistenza lill-pajjiżi terzi fl-abbozzar, l-aġġornar u l-implimentazzjoni, kif ikun meħtieġ, ta’ miżuri leġislattivi u amministrattivi rilevanti li jimmiraw biex jistabbilixxu sistema effettiva tal-kontrolli tal-esportazzjoni tal-armi konvenzjonali. Għandu jingħata appoġġ ukoll għat-taħriġ ta’ uffiċjali tal-liċenzjar u l-infurzar ta’ pajjiżi terzi responsabbli għall-implimentazzjoni u l-infurzar tal-kontrolli tal-esportazzjoni ta’ armi, u għall-miżuri nazzjonali u reġjonali biex jippromwovu t-trasparenza u l-iskrutinju adatt fl-esportazzjoni ta’ armi konvenzjonali.
      L-objettiv li l-kummerċ tal-armi konvenzjonali jsir aktar responsabbli u trasparenti ser jiġi segwit ukoll permezz tal-promozzjoni, fir-rigward ta’ pajjiżi terzi, tal-elaborazzjoni u l-implimentazzjoni ta’ Trattat dwar il-Kummerċ tal-Armi li jkun legalment vinkolanti u li jistabbilixxi standards internazzjonali komuni għall-kummerċ dinji ta’ armi konvenzjonali.
      2.   Deskrizzjoni tal-attivitajiet proġettwali
      
      2.1.   Objettiv tal-proġett
      
      Li tingħata assistenza teknika lil għadd ta’ pajjiżi terzi interessati li wrew rieda li jtejbu l-istandards u l-prattika tagħhom fil-qasam tal-kontroll tal-esportazzjonijiet ta’ teknoloġija u tagħmir militari, u biex jallinjaw l-istandards u l-prattika tagħhom ma’ dawk miftiehma u applikati mill-Istati Membri, u stabbiliti fil-Pożizzjoni Komuni 2008/944/PESK u l-Gwida għall-Utenti li takkumpanjaha.
      2.2.   Deskrizzjoni tal-proġett
      
      2.2.1.   Workshops Reġjonali
      
      Il-proġett ser jieħu l-forma ta’ mhux aktar minn tmien workshops ta’ jumejn għall-uffiċjali tal-gvern ta’ pajjiżi terzi, li jipprovdu taħriġ fl-oqsma rilevanti tal-kontrolli tal-esportazzjoni ta’ armi konvenzjonali. Il-parteċipanti fis-seminar jinkludu uffiċjali tal-gvern ta’ pajjiżi terzi, bħal uffiċjali tad-dwana u tal-infurzar, uffiċjali mill-ministeri u l-aġenziji ta’ infurzar rilevanti, rappreżentanti mill-parlamenti nazzjonali, u rappreżentanti tal-industrija u s-soċjetà ċivili. It-taħriġ ser jingħata minn esperti mill-amministrazzjonijiet nazzjonali tal-Istati Membri, rappreżentanti ta’ pajjiżi li allinjaw ruħhom mal-Pożizzjoni Komuni tal-Kunsill 2008/944/PESK, uffiċjali mill-istituzzjonijiet rilevanti tal-Unjoni, rappreżentanti tas-settur privat u tas-soċjetà ċivili.
      Il-workshops jistgħu jsiru f’pajjiż benefiċjarju jew f’post ieħor li għandu jiġi determinat f’konsultazzjoni mal-Grupp ta’ Ħidma dwar l-Esportazzjoni ta’ Armi Konvenzjonali (COARM) u mar-Rappreżentant Għoli.
      Il-workshops reġjonali ser jiġu organizzati għall-pajjiżi li ġejjin:
      
                  (a)
               
               
                  sa mhux aktar minn tliet workshops għall-pajjiżi tal-Ewropa tax-Xlokk;
               
            
                  (b)
               
               
                  sa mhux aktar minn tliet workshops għall-pajjiżi tal-Ewropa tal-Lvant u l-Kawkasu taħt il-Politika Ewropea tal-Viċinat;
               
            
                  (c)
               
               
                  sa mhux aktar minn żewġ workshops għall-pajjiżi Mediterranji tal-Afrika ta’ Fuq taħt il-Politika Ewropea tal-Viċinat.
               
            2.2.2.   Skambji tal-persunal
      
      Il-proġett ser jieħu l-forma ta’ mhux aktar minn sitt żjarat ta’ studju minn uffiċjali tal-gvern, tad-dwana u/jew uffiċjali tal-liċenzjar tal-Istati Membri u massimu ta’ tmien żjarat ta’ studju ta’ mhux aktar minn xahar minn uffiċjali tal-gvern u/jew uffiċjali tal-liċenzjar mill-Istati Membri lill-awtoritajiet rilevanti ta’ pajjiżi benefiċjarji.
      2.2.3.   Assistenza individwali lill-pajjiżi benefiċjarji
      
      Il-proġett ser jieħu l-forma ta’ mhux aktar minn għaxar workshop ta’ jumejn għall-pajjiżi benefiċjarji individwali li għalihom ser jiġu mistiedna uffiċjali tal-gvern, tal-liċenzjar u tal-infurzar mill-pajjiżi benefiċjarji. Dawn l-avvenimenti ser iseħħu preferibbilment fil-pajjiżi benefiċjarji u ser tiġi jiġi pprovdut għarfien espert mill-Istati Membri.
      2.2.4.   Portal fuq l-Internet biex jissaħħu l-kontrolli tal-esportazzjoni tal-armi f’pajjiżi terzi
      
      Il-proġett ser jikkonsisti fl-iżvilupp ta’ web portal aċċessibbli għall-uffiċjali tal-Istati Membri u ta’ pajjiżi terzi għall-promozzjoni tal-kontrolli tal-esportazzjoni tal-armi konformement tal-prinċipji u l-parametri tal-Pożizzjoni Komuni 2008/944/PESK. Il-web portal ser jipprovdi lill-istati benefiċjarji b’aċċess permanenti għal riżorsi tekniċi għall-implimentazzjoni u tisħiħ tal-kontrolli tagħhom fuq l-esportazzjoni ta’ armi u ser jiffaċilita l-kondiviżjoni tal-informazzjoni rilevanti dwar attivitajiet oħra ta’ komunikazzjoni esterna tal-Unjoni previsti minn din id-Deċiżjoni mal-uffiċjali ta’ pajjiżi benefiċjarji li ma setgħux jipparteċipaw direttament f’attivitajiet ta’ assistenza u komunikazzjoni esterna. Huwa ser ukoll jipprovdi informazzjoni teknika u dettaljata dwar sistemi ta’ kontrolli fuq l-esportazzjoni fl-Istati Membri u f’pajjiżi benefiċjarji li għandhom jintużaw bħala materjal ta’ appoġġ matul attivitajiet ta’ assistenza taħt din id-Deċiżjoni.
      Il-web portal ser ukoll ikun ikkomplementat minn firxa ta’ attivitajiet biex titjieb il-viżibbiltà tal- komunikazzjoni esterna tal-Unjoni u jiġi promoss allinjament mal-Pożizzjoni Komuni 2008/944/PESK. Dawn l-attivitajiet ser jinkludu l-pubblikazzjoni ta’ bullettini regolari u kampanja medjatika adatta.
      2.2.5.   Avvenimenti ta’ valutazzjoni
      
      Sabiex jipprovdu evalwazzjoni ta’ nofs it-term u oħra finali tal-attivitajiet taħt din id-Deċiżjoni, bil-parteċipazzjoni konġunta tal-pajjiżi benefiċjari u l-Istati Membri, ser jiġu organizzati mhux aktar minn żewġ avvenimenti ta’ jumejn fi Brussell, fil-marġni tal-laqgħat tal-COARM. Jistgħu jiġu mistiedna mhux aktar minn żewġ rappreżentanti minn kull pajjiż li jkunu inkarigati mill-kontroll tal-esportazzjoni ta’ armi biex jattendu għal dawn il-laqgħat.
      3.   Koordinazzjoni ma’ proġetti oħra ta’ assistenza tal-unjoni fil-qasam tal-kontrolli tal-esportazzjoni
      
      Abbażi tal-esperjenza tal-attivitajiet preċedenti ta’ komunikazzjoni esterna tal-Unjoni fil-qasam tal-kontrolli tal-esportazzjoni li jkopru kemm merkanzija b’użu doppju kif ukoll armi konvenzjonali, is-sinerġija massima u l-komplementarjetà għandhom jiġu mfittxija fl-għoti ta’ assitenza lill-pajjiżi terzi, biex jiġi żgurat li l-attivitajiet tal-Unjoni jkunu kemm jista’ jkun effikaċi u koerenti. Għal dan l-għan, għandha tinżamm il-possibbiltà għall-organizzazzjoni tal-attivitajiet imsemmija fil-punti 2.2.1 sa 2.2.4 flimkien ma’ attivitajiet oħrajn dwar kontrolli tal-esportazzjoni tal-merkanzija b’użu doppju, iffinanzjati permezz ta’ strumenti finanzjarji tal-Unjoni barra l-baġit tal-PESK. Dan għandu jsir b’rispett sħiħ għal-limitazzjonijiet legali u finanzjarji stabbiliti għall-użu ta’ strumenti finanzjarji rilevanti tal-Unjoni.
      4.   Benefiċjarji
      
      Il-benefiċjarji tal-attivitajiet proġettwali għandhom jinkludi uffiċjali tal-gvern, rappreżentanti tal-industrija u s-soċjetà ċivili mill-pajjiżi li ġejjin:
      
                  (i)
               
               
                  il-pajjiżi tal-Ewropa tax-Xlokk (l-Albanija, il-Bosnja u Ħerzegovina, il-Kroazja, l-ex Repubblika Jugoslava tal-Maċedonja, il-Montenegro u s-Serbja);
               
            
                  (ii)
               
               
                  il-pajjiżi Mediterranji tal-Afrika ta’ Fuq taħt il-Politika Ewropea tal-Viċinat (l-Alġerija, l-Eġittu, il-Libja, il-Marokk u t-Tuneżija);
               
            
                  (iii)
               
               
                  il-pajjiżi tal-Ewropa tal-Lvant u l-Kawkasu taħt il-Politika Ewropea tal-Viċinat (l-Armenja, l-Azerbajġan, il-Bjelorussja, il-Ġeorġja, ir-Repubblika tal-Moldova u l-Ukraina).
               
            Pajjiżi benefiċjarji speċifiċi għal kull tip ta’ attivitajiet previsti minn din id-Deċiżjoni ser jintagħżlu abbażi ta’, inter alia, il-kriterji li ġejjin:
      
                  —
               
               
                  l-impenn tal-pajjiż terz biex itejjeb il-kontrolli tiegħu fuq l-esportazzjoni ta’ armi konvenzjonali u jġibhom f’konformità mal-istandards tal-Unjoni;
               
            
                  —
               
               
                  ir-rilevanza tal-pajjiż terz għall-kummerċ globali tal-armi;
               
            
                  —
               
               
                  l-impatt tal-assistenza preċedenti tal-Unjoni fuq is-sistema nazzjonali tal-esportazzjoni ta’ armi konvenzjonali tal-pajjiż terz u l-impatt mistenni fit-tul u sostenibbli ta’ aktar assistenza.
               
            Il-COARM jista’, fuq proposta mir-Rappreżentant Għoli, jiddeċiedi li jimmodifika l-lista ta’ pajjiżi benefiċjarji abbażi ta’ ġustifikazzjoni adegwata.
      5.   Valutazzjoni ta’ impatt
      
      Għandha ssir valutazzjoni teknika tal-impatt ta’ din id-Deċiżjoni wara li jintemmu l-aħħar attivitajiet previsti fiha. Il-valutazzjoni tal-impatt ser issir mir-Rappreżentant Għoli, f’kooperazzjoni mal-Gruppi ta’ Ħidma rilevanti tal-Kunsill u, kif xieraq, mad-Delegazzjonijiet tal-Unjoni fil-pajjiżi benefiċjarji, u ma’ partijiet interessati oħrajn rilevanti.
      6.   Tul ta’ żmien
      
      It-tul ta’ żmien totali tal-proġett hu stmat li jkun ta’ 24 xahar.
      7.   Entità ta’ implementazzjoni teknika
      
      L-implimentazzjoni teknika ta’ din id-Deċiżjoni tal-Kunsill ser tiġi fdata lill-BAFA li ser iwettaq il-kompiti tiegħu taħt ir-responsabbiltà tar-Rappreżentant Għoli.
      8.   Rappurtar
      
      Il-BAFA ser iħejji rapporti regolari, inkluż wara li jkun intemm kull attività. Ir-rapporti għandhom jiġu ppreżentati lir-Rappreżentant Għoli mhux aktar tard minn sitt ġimgħat wara t-tmiem tal-attivitajiet rilevanti.
      9.   Spiża totali stmata tal-proġett u l-kontribuzzjoni finanzjarja tal-unjoni
      
      L-ispiża totali tal-proġett hija ta’ EUR 1 860 000.